Ittifoq davlati yaratish, Ukrainadagi vaziyat: Belarus va Rossiya prezidenti uchrashuvda nimalarni muhokama qildi?

Rossiya prezidenti Vladimir Putin va Belarus rahbari Aleksandr Lukashenko 18 fevral kuni Kremlda muzokara olib bordi. Bu haqda “Kremlin.ru” xabar berdi.
Ma'lum qilinishicha, bu yetakchilarning 2022 yildagi ilk yuzma-yuz uchrashuvi bo'lib, oxirgi marta ular 2021 yilning dekabr oyida Sankt-Peterburgda uchrashgan. Oxirgi bir yarim oy ichida Putin va Lukashenko ko'plab telefon qo'ng'iroqlarini amalga oshirib, ikki tomonlama va global masalalarni muhokama qilgan.
Ta'kidlanishicha, Lukashenko uchrashuvda Belarus va Rossiya birgalikda iqtisodiy bosimga qarshi turishi kerakligi, G'arb ikki davlatga qarshi kampaniyaning “birinchi raundida” yutqazganini aytgan. Putin esa bir qator davlatlarning Rossiya va Belarusga qarshi sanktsiyalari ikki davlatdagi vaziyatni murakkablashtirishga qaratilganini qayd etgan.
“Rossiya va Belarusning qo'shma mashg'ulotlari hech kimga tahdid solmaydi. NATO faoliyati nuqtai nazaridan xavfsizlikni ta'minlash bo'yicha birgalikda choralar ko'rishda davom etamiz. AQSh va NATO’ning boshqa davlatlari hali Rossiyaning xavfsizlik bo'yicha asosiy talablarini yetarlicha idrok eta oladigan kayfiyatda emas”, — degan Putin.
Shuningdek, u Rossiya uchun xavfsizlikning ustuvor talablarini hisobga olgan holda AQSh va NATO bilan muzokaralar olib borishga tayyorligini aytgan. Rossiya prezidentining fikricha, Kiev Donbass bilan muzokara stoliga o'tirishi kerak, bu qanchalik tez sodir bo'lsa, shuncha yaxshi.
“Belarus prezidenti bilan Ukrainada fuqarolar tinchligini tiklash va bu mamlakat atrofidagi keskinlikni yumshatish kafolati Minsk kelishuvlarini amalga oshirish ekanini ta'kidladik. Kievga Donbass vakillari bilan muzokara stoliga o'tirish va kelishib olish kifoya. Bu mojaroga barham berish uchun siyosiy, harbiy, iqtisodiy va gumanitar choralar ko'riladi”, — degan Putin.
O'z navbatida, Lukashenko hech kim urush va mojarolarni xohlamasligini qayd etgan. “Na ruslar, na belaruslarga urush kerak. Biz bu gibrid urushdan chiqib ketishimiz allaqachon aniq”, — degan u. Lukashenko mamlakatni sindirishga urinayotganlarning imkoniyati yo'qligini aytgan. Shuningdek, Belarusdagi diktatura haqidagi gaplarni ertak deb atagan.
“Minskning G'arbdagi muxoliflari — Belarusda davlat to'ntarishiga undayotganlarga shunchaki munosib javob beramiz”, — deya qo'shimcha qilgan prezident. U Putin bilan o'z prezidentligi borasida maslahatlashishini qo'shimcha qilgan.
“Prezidentligimga kelsak, endi ‘katta akamʼ bilan maslahatlashib, bir qarorga kelamiz. Nimadan xavotirdasiz? Hammasi yaxshi bo'ladi”, — degan u.
Putin uchrashuvda Rossiya xavfsizligini ta'minlash tamoyiliga to'xtalib o'tgan.
“O'zimiz zarur deb hisoblagan narsani qilyapmiz va shunday qilishda davom etamiz. Albatta, dunyoda, atrofimizda sodir bo'layotgan voqealarga qaraymiz. Lekin bizda Rossiya davlati va xalqi manfaatlarga mos keladigan aniq, tushunarli ko'rsatmalar mavjud”, — degan Putin.
Shuningdek, u belaruslik hamkasbi Aleksandr Lukashenko bilan uchrashuvda ittifoq davlatini yaratish haqidagi kelishuv bandlarini muhokama qilganini aytgan.
“Albatta, Aleksandr Grigorevich bilan muzokaraning markaziy mavzularidan biri integratsiyani rivojlantirish va ittifoq davlati o'rtasidagi aloqalarni o'rnatish bo'ldi. Ittifoq davlati oliy davlat kengashining 2021 yil 4 noyabrdagi yig'ilishida ma'qullangan strategik qarorlar ijrosini atroflicha ko'rib chiqdik. 28 tarmoqli ittifoq dasturi qanday amalga oshirilayotgani va umuman, ittifoq davlatini tashkil etish to'g'risidagi shartnoma qoidalarini muhokama qildik”, — degan Rossiya prezidenti.
Putin Rossiyaga qarshi sanktsiyalar har qanday holatda ham joriy etilishiga ishonishini ham qo'shimcha qilgan.
“Sanktsiyalar baribir qo'llaniladi. Bugungi kunda qandaydir sabab bor, masalan, Ukrainadagi voqealar bilan bog'liq yoki bunday sabab yo'q — topiladi, chunki maqsad boshqa, ya'ni Rossiya va Belarus rivojlanishini sekinlashtirish. Bu maqsad har doim ma'lum noqonuniy cheklovlarni kiritish uchun asos bo'ladi va bu adolatsiz raqobatdan boshqa narsa emas”, — dedi Rossiya rahbari.
Rossiya prezidenti mamlakatning Ukrainaga “bostirib kirishi” haqidagi gaplarga e'tibor bermayotganini aytib, mamlakat milliy manfaatlarga e'tibor qaratib, o'zi xohlaganicha ish tutishini qo'shimcha qilgan.